Tegniese ontleding: Dinge lyk goed vir Sasol | Netwerk24
Deur Frans de Klerk en Christelle de Klerk 25 Maart 2019 05:15
Sasol het geen bekendstelling nodig nie. Die chemiese en petroleumreus het sy bestaan in 1950 in Suid-Afrika gehad.
Hy het onlangs gesê sy Lake Charles-aanleg in Amerika nader voltooiing. Sodra dit gebeur het, kan die maatskappy weer fokus op normale groei en weer ’n goeie dividendbetaler word. Hou in gedagte dat Sasol ’n goeie randverskanser is.
’n Stygende driehoek (moontlik positief) is aan die ontwikkel, maar sal eers bevestig word wanneer lyn A (R451,97) in ’n steun verander.
Indien die formasie na bo uitspeel, kan die aandeelprys met verloop van tyd tot R500 styg. Indien die aandeel egter onder lyn B (R433,80) konsolideer, kan ons aanneem dat hy die stygende driehoek van die tafel wil vee en dan kan die aandeel daal tot R411,42.
Daar wag ’n venster na bo tussen R459,68 en R464,89.
Spekulante: Koop of neem ’n langposisie in bo R451,97, maar gebruik R427,64 as keerverlies om kapitaal te beskerm. Die moontlike teikens na bo is: R459,68; R464,90; R473,66; R480,23; R488,16; R496,26; en R500.
Medium- tot langtermynbeleggers: Die langtermynsentiment jeens die aandeel is steeds negatief. Indien die 200-dae- bewegende gemiddelde (R475,95) in ’n steun verander, kan ons aanneem dat die langtermyntendens weer positief kan draai.
Meer oor: Sasol | Aandeelprys | Tegniese Ontleding
Boikotters ‘teiken verkeerde Sasol’ oor swart skema